## Labora reforçarà la plantilla d'orientació amb 205 professionals per a ajudar les persones desocupades a trobar treball

*** Amb la incorporació de 205 noves persones en orientació laboral, la plantilla total d'este personal supera els 300 professionals
* El Servei Valencià d'Ocupació i Formació és l'únic servei dedicat a ocupació amb esta dotació especialitzada**

Labora reforçarà l'estructura de personal assessor per a atendre les persones desocupades amb la contractació de 205 professionals d'orientació repartits per la Comunitat Valenciana en els diversos centres Espai Labora, centres de formació i servei en línia. Concretament, seran 102 per a la província de València; 69, per a la d'Alacant, i 20, per a la de Castelló, i així es millorarà substancialment la ràtio d'orientadors per demandant - no ocupat - població activa.

La labor d'estos professionals és fonamental a l'hora d'ajudar les persones a enfrontar-se a la cerca d'una ocupació. Així, duen a terme una tutorització individual, assessorament continuat i atenció personalitzada a les persones desocupades. Al mateix temps, realitzen un itinerari o un pla personalitzat adequat i acordat a cada perfil per a millorar les possibilitats de trobar treball.

En l'actualitat, Labora compta amb un total de 120 orientadors laborals, de manera que amb estes noves contractacions de personal es reforça l'interés de l'organisme per les persones desocupades en tota la Comunitat i es multiplica la dotació per a aconseguir la xifra de 325 professionals. Posteriorment, la intenció de l'organisme és continuar ampliant este tipus de personal fins a aconseguir la xifra de 400 orientadors laborals.

Estes incorporacions es finançaran amb càrrec a la distribució de fons de l'àmbit laboral a les comunitats autònomes, que tenen les competències en matèria de polítiques actives d'ocupació, aprovades en la Conferència Sectorial d'Ocupació i Assumptes Laborals, que reunix tots els serveis públics de treball junt amb el SEPE, Servei d'Ocupació Pública Estatal. En esta conferència es va acordar el finançament dels serveis i programes de l'àmbit laboral recollits en el Pla anual per al foment de l'ocupació digna, entre els quals es troba este servei per a reforçar la xarxa d'orientadors per al procés d'acompanyament, denominada XARXA ORIENTA 3000.

Este personal assessor en orientació laboral de Labora realitza una funció destacable, ja que ha gestionat durant este any quasi 200.000 atencions a persones desocupades. La gestió s'avala amb uns índexs elevats en passats anys: en 2022 es van atendre més de 150.000 persones, es van obrir quasi 51.000 itineraris personals, a més de realitzar més de 20.000 qüestionaris de cerca d'ocupació.

Per a accedir als serveis d'orientació només cal trobar-se d'alta com a demandant d'ocupació i demanar cita a través del web PuntLABORA o acudint presencialment al teu espai. Gràcies a estos especialistes, les persones desocupades disposen d'un servei gratuït d'atenció i assessorament des del moment en què es donen d'alta en Labora. S'oferix un servei integral per a la millora en l'ocupabilitat, promoció de la carrera professional i facilitar la incorporació al mercat laboral.

Este equip orientador realitza una entrevista personal amb la persona desocupada, mitjançant la qual es coforma un pla personalitzat que permeta l'accés a la formació que requerisca per a millorar la seua ocupabilitat, així com a les ofertes d'ocupació que puguen sorgir i que s'ajusten al perfil que té.

Així mateix, s'ajuda a confeccionar un currículum o a preparar les entrevistes de treball. A més, hi ha una aula d'orientació laboral en línia, totalment gratuïta, des de la qual accedir a estos serveis, que proporciona informació útil sobre la cerca d'ocupació, resol els dubtes i acompanya en el camí cap a l'ocupació a través d'un format multimèdia.

En este campus virtual, a més del que ja comentat, es detecta i s'identifica l'objectiu professional, s'assessora en la realització d'una carta de presentació, creació d'agenda de cerca i vies d'accés a l'ocupació i, per descomptat, l'ús d'Internet en esta àrea per a facilitar, en definitiva, l'accés i la incorporació al mercat laboral. Finalment, en el [blog de Labora](https://elblogdelabora.es/va/) les persones desocupades poden trobar tots els aspectes relacionats amb l'orientació.

Fecha: 07/01/2024